L-Istati Uniti rnexxielhom jidentifikaw l-aġenti Russi li wettqu l-allegat hacking waqt l-elezzjoni presidenzjali tal-Istati Uniti li kienet mirbuħa minn Donald Trump lura f'Novembru. L-aġenti li isimhom mhux qed ikun mgħarraf mal-midja, serqu emails mill-Partit Demokratiku Amerikan u tawhom lis-sit wikileaks bil-għan li intraprenditur Trump jirbaħ l-elezzjoni. Madanakollu r-Russja qed tiċħad li kellha x'taqsam mal-fundatur tas-sit, Julian Assange. Il-midja Amerikana għadha qed tisħaq li uffiċjali tal-intelliġenza għad iridu jinfurmaw lil Trump, li se jinħatar president dan ix-xahar, dwar dan kollu. Għal persentaġġ mhux ħażin tal-popolazzjoni Ingliża, jum l-ewwel tas-sena fisser il-bidu ta' staġun ġdid għas-serje Ingliża, Sherlock. Iktar minn 8 miljun telespettatur twaħħlu quddiem it-televiżjonijiet biex wara żmien twil ta' stennija jerġgħu jingħaqdu mad-duo Sherlock u Watson. Dan fisser li din kienet l-iktar wirja popolari ta' żmien il-festi, saħansitra iktar mill-messaġġ annwali tar-Reġina Eliżabetta. Il-midja Ingliża kkonfermat li 33% tal-pajjiż qatta' l-ewwel tas-sena ma' dawn it-tnejn isolvu l-misteri. L-episodju The Six Thatchers intwera l-Ħadd waranofsinhar fuq l-istazzjon BBC u qed jingħad li dan se jkun l-aħħar staġun tas-serje minħabba impenji oħra tal-attur ewlieni, Benedict Cumberbatch jew Doctor Strange, kif jafuh ħafna. Il-moħħ wara s-serje, Mark Gattis, qal li l-crew kollu jixtieq li jkun hemm iżjed rakkonti tal-ispettur makabru, iżda l-iskedi tal-atturi ewlenin mhux se jippermettu. Fi kliem ieħor kull min hu dilettant tas-serje, se jkollu jerġa' jiddependi fuq il-kotba ta' Arthur Conan Doyle. Tuneżin li allegatament huwa sieħeb Anis Amri, li wettaq l-attakk fuq is-suq tal-Milied f'Berlin, kien arrestat fil-Ġermanja u għadu qed jiġi interrogat b'rabta mal-istess attakk. Is-suspettat għandu 26 sena u huwa t-tieni Tuneżin li qed ikun ordnat jgħin lill-awtoritajiet Ġermaniżi fl- investigazzjoni. L-attakk li wettaq Amri huwa replika tal-attakk li seħħ f'Nizza fi Franza waqt iċ-ċelebrazzjonijiet ta' Jum Bastilja, u ħalla 12-il persuna mejta. L-awtoritajiet Ġermaniżi qalu li l-Istat Iżlamiku bla dubju ispira l-mod kif Anis Amri, li nqatel jiem wara l-attakk f'Milan, itterrorizza Berlin. I ktar minn 100 immigrant li kienu 36 mil nawtiku 'l barra mill-kosta tal-Libja kienu salvati minn SOS Mediterranee u Doctors Without Borders, organizzazzjonijiet internazzjonali li joffru għajnuna f'każ ta' emerġenza fuq il-baħar. Uffiċjali mill-organizzazzjonijiet qalu li l-immigranti, inklużi nisa u tfal, kienu qed jaqsmu l-baħar mqalleb bit-tama għal ħajja aħjar, iżda d-dingi li kienu fuqu ma kienx jiflaħ daqshekk nies. B'xorti tajba dawn intervjenew fil-ħin u l-operazzjoni tas-salvataġġ kienet suċċess. Fost l-immigranti kien hemm persuni mill-Mali, mill-Uganda, mis-Senegal u mill-Guinea. Din il-ġimgħa rat kronaka oħra sseħħ fit-Turkija hekk kif erba' persuni mietu wara splużjoni barra mil-Qorti fil-belt ta' Iżmir. Żewġ persuni wettqu dan l-attakk permezz ta' karozza bomba, u sensiela ta' sparaturi barra l-bini. Minkejja li l-mewġa ta' attakki li sofra l-pajjiż f'dawn l-aħħar xhur twettqu mill-Istat Iżlamiku, l-awtoritajiet Torok kienu pronti jippuntaw subgħajhom lejn ir-ribelli Kurdi. Intant il-President Erdogan jibqa' jinsisti li dawn l-attakki ma għandhom ebda ħsieb ħlief biex joħolqu tensjoni fil-pajjiż. Sa issa kienu arrestati numru ta' persuni mll-grupp etniku tal-Ujgur, iżda s-suspettati ewlenin għadhom ma stabux. GĦEXIEREN MAQTULA F'AZAZ Minn tal-inqas 43 persuna nqatlu wara karozza bomba fir-raħal Sirjan ta' Azaz li huwa kkontrollat mir-ribelli. Dan il-post jinsab eżatt mal-fruntiera Torka. L-isplużjoni seħħet barra l-Qorti seba' kilometri biss bogħod mit-Turkija. Riċentament Azaz kienet ukoll fil-mira tal-Istat Iżlamiku. Din l-isplużjoni hija l-agħar waħda minn meta r-Russja u t-Turkija laħqu ftehim li kellu jkun hemm waqfien mill-ġlied li sa issa jidher li nżamm. Però l-IS mhumiex parti minn dan il-ftehim. Sakemm morna għall-pubblikazzjoni ebda grupp ma kien għadu ħa responsabbiltà ta' dan l-attakk li żgur ħalla vittmi tiegħu numru ta' ribelli. L-IS mhux l-ewwel darba li provat tieħu lura Azaz, post meqjus bħala importanti għat-Turkija. Fil-post hemm ukoll eluf ta' persuni li ħarbu minn bnadi oħra tas-Sirja.